लेकिन इस विषय पर थोड़ा विचार करने की आवश्यकता है-केवल हिन्दू होने ही की हैसियत से नहीं, किन्तु भारतीय होने की हैसियत से भी. केवल धार्मिक और सामाजिक भावों ही को लेकर नहीं, किन्तु आर्थिक कठिनाइयों को भी सामने रख कर. देश के बड़े भारी भाग का स्वास्थ्य, और जीविका पशुओं और खासकर गाय बैलों पर निर्भर है. पर, इन पशुओं के साथ, देश के मनुष्यों के पेट पालने वालों के साथ, ऐसा क्रूर व्यवहार हो रहा है, कि उस क्रूरता की दूसरी निर्दयता के साथ बहुत कम समानता है. दिन-ब-दिन पशुओं के चरने का स्थान कम होता जाता है. लोग अंधाधुंध सभी भूमि पर खेती करते जाते हैं, और वे बेचारे करें ही क्या, जब जमींदार और सरकार को गोचर-भूमि के छोड़ने की कोई विशेष परवाह नहीं. पेट भर चारा न मिलने के कारण पशु कमजोर होते जाते हैं और आधा पेट चारा पाने वाली गाय से कोई आदमी अच्छे, बहुत और पोषक दूध और घी की आशा नहीं कर सकता. दूध-घी की कमी के कारण बच्चों की मौत की संख्या दिन-ब-दिन बढती जाती है. इंगलैंड में आठ और आस्ट्रेलिया में सात फी-सैकड़ा बच्चे मरते हैं लेकिन हमारे अभागे देश के एक केवल बम्बई प्रान्त में 46 फी-सैकड़ा बच्चे मौत की भेंट होते हैं. अकेले संयुक्त प्रान्त में हर सप्ताह लगभग छह हजार आदमी प्लेग देवता की भेंट हो जाते हैं. पुष्ट भोजन को न पाने वाले शरीर रोगों के आक्रमण का मुकाबला भला कब तक कर सकते हैं?